L'Ajuntament de Sagunt presenta la seua programació dins del Festival Sagunt a Escena
02 de juliol 2021

![Imagen 1](/media/shkgeytr/79-c_saguntaescena1.jpg)![Imagen 2](/media/vygc0ufh/79-c_saguntaescena2.jpg)

El Festival Més Sagunt a Escena s'ha presentat este matí a la Casa dels Berenguer de Sagunt, la programació del qual compta amb un total de 4 espectacles, tant de pagament com gratuïts, que han sigut organitzats pel departament de Cultura de l'Ajuntament de Sagunt. Este cicle forma part de l'àmplia programació de la 38a edició del Festival Sagunt a Escena, la programació del qual també s'ha exposat de nou.

  

L'edició de 2021 d'este certamen d'arts escèniques tindrà lloc del 9 d'agost a l'11 de setembre tant en el Teatre Romà de Sagunt com als Jardins del Casino de la Gerència del Port de Sagunt. Cal destacar que les entrades estaran a la venda en les taquilles del festival i en entrades.com. 

  

En l'acte de presentació han participat l'alcalde de Sagunt, Darío Moreno; la regidora de Cultura, Asun Moll; la regidora de Turisme, Natalia Antonino; el director general de l'Institut Valencià de Cultura, Abel Guarinos i la directora artística del festival, Inma Expósito.

  

L'alcalde de Sagunt, Darío Moreno, anima a tota la ciutadania a gaudir del festival: «**Presentar el Sagunt a Escena sempre és un moment dolç perquè és el moment en el qual per fi presentem un projecte i enguany, encara més motiu per a estar contents. És important que mirem en retrospectiva i valorem eixe esforç que es va fer l'any passat per tirar avant el festival, donada la situació en la qual ens trobàvem, i per emmarcar-lo com un festival de referència i per demostrar que la cultura és segura. Any rere any va guanyant importància i això és gràcies a tot el treball col·lectiu que hi ha darrere**». Al que ha afegit: «**Vull destacar la importància de democratitzar la cultura, és a dir, d'oferir cultura a preus molt assequibles, però també parlem que la cultura no es quede en un espai tancat i xicotet, sinó de portar la cultura als carrers i per això, en este festival, apostem perquè la gent no vaja a la cultura, sinó que siga la cultura qui vaja a la gent i la que recórrega els carrers del nostre municipi**». 

  

El director general de l'Institut Valencià de Cultura, Abel Guarinos, ha destacat que «**en la programació d'enguany, un conjunt de creadores i creadors reconeguts internacionalment, que formen part d'eixa punta de llança escènica i musical contemporània, són capaces de sacsejar emocionalment els cors dels espectadors i de fer-los gaudir i enriquir les ments**». Per al director de l’IVC, la programació és un goig amb artistes com la portuguesa Mónica Calle, l'anglo-espanyol James Rhodes, els valencians Marcos Morau, Carme Portaceli o Marisa Ibáñez, el gadità Eduardo Guerrero o el mallorquí Agustí Villaronga. Abel Guarinos també ha ressaltat la programació de carrer, que ha qualificat com a «**encoratjadora per a la ciutadania**». En eixe sentit, ha volgut assenyalar «**el treball que s'ha fet braç a braç entre les institucions, amb l'Ajuntament de Sagunt, la Diputació de València i l'Institut Valencià de Cultura**».

  

Per part seua, la directora artística del festival, Inma Expósito, ha manifestat: «**em fa especial il·lusió presentar el festival ací a Sagunt per la vinculació professional, però també per una vinculació emocional i familiar perquè la meua família materna és d'ací i per a mi és com la meua casa. Es tracta d'una programació potent. Tant en el Teatre Romà com en el Off hem volgut donar-li molta presència als llocs oberts, pel moment en el qual ens trobem. Tothom té ganes de retrobar-se i d'eixir, i pense que el teatre pot funcionar perfectament en un espai obert. El teatre pot ser el gran catalitzador de moltes emocions, de moltes reflexions i pensaments i de tornar-nos a trobar tots junts al carrer**». Al que ha afegit: «**Vull destacar que ha sigut un procés molt bonic i molt enriquidor perquè hem rebut més de 800 propostes. Les companyies i els professionals de la cultura no han parat i han fet un treball meravellós**». 

  

La regidora de Cultura, Asun Moll, ha afirmat que: «**Sense dubte, la cultura ens ha demostrat que és l'eina perfecta per a fugir d'una realitat que, en els últims 15 mesos, ha sigut massa dura. El nostre festival de referència de les arts escèniques de tot el territori valencià, Sagunt a Escena, demostra amb esta edició la seua capacitat de continuar creant un model cultural. Un model que enguany s'ha obert a més de 800 propostes, de les quals, s'ha triat els espectacles més adequats per al perfil del festival, per al seu públic i per al lloc on han de ser representats. El resultat serà gaudir al llarg de quatre setmanes de cultura de la millor qualitat, en la qual es promou la diversitat de gènere, respectant el pressupost i demostrant la voluntat de continuar apostant pel festival**».

  

**Més Sagunt a Escena**

  

D'una banda, en la programació de l'Ajuntament de Sagunt, sota el nom de Més Sagunt a Escena en el Teatre Romà es presentaran 2 espectacles. El primer d'ells és _DemoKratia_, de la companyia Acteonica Teatre, que es durà a terme els dies 9 i 10 d'agost. Tindrà una duració de 90 minuts, està pensat per a majors de 12 anys i la seua entrada té un preu de 10 euros. El segon es tracta de la XVII Gala Benèfica de l'Alzheimer organitzada per AFACAM en la qual hi haurà música, poesia i dansa. És apte per a tots els públics, l'esdeveniment té una duració de 120 minuts i la seua entrada té un cost de 10 euros. Tots dos esdeveniments tindran lloc a les 22.30 hores. 

  

D'altra banda, els Jardins del Casino de la Gerència acolliran música i dansa. El 10 de setembre tindrà lloc un espectacle de soul i jazz de la companyia Rochi Produccions titulat _Aretha i els Franklin_ i el dia 11, tindrà lloc una funció de flamenc del Festival Internacional Cante de las Minas titulada _Lámpara minera 2021_. Tots dos esdeveniments estan destinats a tots els públics, tenen una duració de 90 minuts, la seua entrada és gratuïta i seran a les 22 hores. 

  

**Programació en el Teatre Romà: 8 espectacles**

  

En el Teatre Romà es presentaran 8 espectacles amb 10 funcions. Hi haurà presència internacional, estrenes, música, dansa, circ i teatre clàssic i contemporani.

  

L'obertura del festival en el Teatre Romà serà el 4 d'agost, amb l'estrena de la producció de circ de l’IVC _Los locos 20_, de la companyia valenciana La Troupe Malabó, creada per Marisa Ibáñez i Jordi Purtí. L'espectacle també es representarà el 5 d'agost.

  

Continua la programació el 8 d'agost amb l'actuació de la companyia Casa Convenient/Zona Não Vigiada de la portuguesa Mónica Calle amb l'espectacle _Carta_. En l'escenari hi haurà 15 músics clàssics i 15 ballarines amb la música de la 7a Simfonia de Beethoven. Mónica Calle és una directora, escenògrafa i actriu portuguesa de llarga i prestigiosa trajectòria, artísticament se situa entre el teatre experimental i el teatre de text.

  

El 12 d'agost es presenta el concert de James Rhodes, pianista i escriptor, que convertix el concert clàssic tradicional en una autèntica experiència inclusiva. Es tracta d'un singular comunicador que amb una mescla única d'enginy i sentit de l'humor aconseguix que la música clàssica siga accessible per a tots.

  

El 14 i el 15 d'agost arriba al Teatre Romà la funció _La casa de los espíritus_, versió teatral de la novel·la d'Isabel Allende, dirigida per Carme Portaceli i protagonitzada per Carme Conesa. Una coproducció del Teatre Espanyol de Madrid i el Festival Grec de Barcelona.

  

El flamenc estarà present en la programació amb l'actuació el 18 d'agost d'Eduardo Guerrero, un ballarí que celebra el 10é aniversari de la seua companyia i que es troba en el millor moment de la seua carrera, amb una estètica actual i una tècnica depurada. A Sagunt ho veurem amb les artistes convidades Pasión Vega i María Terremoto.

  

Continua la dansa amb l'espectacle _Sonoma_ de la companyia La Veronal el 21 d'agost. El seu director, el valencià Marcos Morau, reflexiona a partir de la figura de Buñuel, al voltant de la Calanda medieval i del París cosmopolita, entre la disciplina jesuítica i la llibertat surrealista.

  

Tanquen el festival dues obres de teatre clàssic. El 26 d'agost podrem veure _Èdipo_, una producció del Festival de Mèrida amb Alejo Sauras com a protagonista; i el 28 d'agost, podrem gaudir de la Clitemnestra, dirigida per Agustí Villaronga, en una producció del Teatre Principal de Palma.

  

**Off Romano: 14 propostes amb entrada gratuïta**

  

Pel que respecta als espectacles de l’Off Romano, trobem una programació molt variada i per a tots els públics, les actuacions seran en la Glorieta, la pujada al castell de Sagunt, el Centre Cívic i la Casa de Berenguer. Cal destacar que tots els espectacles de l’Off Romano són gratuïts. Hi ha espectacles de circ, de dansa vertical, d'acrobàcia, de clown, de funambulisme, de malabars i de música.

  

En la Glorieta podrem gaudir dels espectacles de circ de les companyies: Nostraxladamus, Trocos Lucos, Shavethe temazo.org, i La Industrial Teatrera, a més de la música dels grups Smoking Souls, Marala i la dansa de Zen del Sud.

  

En la pujada al castell podrem veure a les companyies de dansa de Mar Gómez, amb l'espectacle _Splastick_ i de David Vento Danse Theater, la dansa vertical de la companyia Ferrer&Weidmann i el circ de la companyia de Lucas Escobedo amb l'espectacle _Pavor_.

  

En el Centre Cívic Antic Sanatori del Port de Sagunt actuaran les companyies Chicarrón Circ Flamenc amb l'espectacle _Sin Ojana_ i el Circ Bover amb la funció _Avol_.

  

I el 17 d'agost, a la Casa dels Berenguer, Scaena Graecolatina presentarà _Eleuthería: Llibertat_, un espectacle que commemora els 200 anys d'independència de la Grècia Moderna.

  

  

*   [](http://www.facebook.com/sharer.php?u=https://aytosagunto.es/va/actualitat/l-ajuntament-de-sagunt-presenta-la-seua-programacio-dins-del-festival-sagunt-a-escena/ "Facebook")
*   [](http://twitter.com/share?url=https://aytosagunto.es/va/actualitat/l-ajuntament-de-sagunt-presenta-la-seua-programacio-dins-del-festival-sagunt-a-escena/ "Twitter")
*   [](https://www.linkedin.com/shareArticle?url=https://aytosagunto.es/va/actualitat/l-ajuntament-de-sagunt-presenta-la-seua-programacio-dins-del-festival-sagunt-a-escena/ "Linked In")
*   [](mailto:?body=https://aytosagunto.es/va/actualitat/l-ajuntament-de-sagunt-presenta-la-seua-programacio-dins-del-festival-sagunt-a-escena/)